בנאומו ששודר ב"לווין" כהקדמה לשיעור המסורתי שהחל בימי הגר"ע יוסף ונמשך כיום ע"י בנו הרב יצחק יוסף, אמר הרב שלום כהן: "אסור לשמוע את ערוץ קול ברמה" ● הוא אף פנה אל הגר"י יוסף, שאישר את הדברים ● מנגד, נחלצו רבנים אחרים לעזרת הערוץ. הגר"מ מאזוז בתגובה: "אסור להוציא לעז על רדיו כזה" ● המקובל רבי בניהו שמואלי: "הרדיו מיסודו של הרב עובדיה, והוא זכות גדולה לעם ישראל"
ההנהגה הרבנית של ש"ס הופכת להיות פופוליסטית בצורה שקופה. רדיו "קול ברמה", שהעז לשדר את שיעורו של הגר"ש עמאר ולתת לו במה נרחבת במהלך המירוץ לרבנות ירושלים, שלבסוף זכה בה, נענש כעת ע"י מנהיגי ש"ס, שתקפו את הרדיו בצורה חריפה במהלך שידור הלווין הפופולארי במוצאי שבת.
כמידי שבוע, שודר ברדיו "קול ברמה" שיעורו הקבוע של הרשל"צ הגר"י יוסף בבית הכנסת היזדים, המחליף את אביו, הגר"ע זצ"ל, שנשא שם את שיעורו מידי שבוע, והשתמש בבמה זו להעברת מסרים ולתקיפת אישים ורבנים.
במוצ"ש השבוע נערכה עצרת אזכרה להגר"ע יוסף לקראת יום השנה שחל ביום שני. בעצרת השתתפו נשיא מועצת חכמי התורה הגר"ש כהן, הגר"מ צדקה ראש ישיבת פורת יוסף, והרשל"צ הגר"י יוסף.
בדברי ההספד שנשא הגר"ש כהן, הוא סיפר על התמדתו של הגר"ע יוסף שניצל את זמנו בכל רגע גם בנסיעות, כאשר במהלך דבריו תקף הגר"ש את רדיו קול ברמה: "אין לו הפסק! כמה פעמים נסעתי איתו במטוס, הייתי מדבר איתו והיה אומר לי שעסוק בלימודו... היום כשנוסעים פותחים את הטלפון, את הרדיו, תפתח את קול ברמה שנשמע ביללה", ואז פנה הגר"ש לרב יצחק יוסף: "נכון שאסור לשמוע את קול ברמה"? שמצידו השיב "בוודאי" תוך שהוא מהנהן בראשו.
"זה מקלקל אותנו", אמר הגר"ש. והוסיף: "פעם נסעתי עם נהג, פתח את הרדיו. האמת שלא הקשבתי למה שאמר, אבל כשהתחלתי לשמוע, ראיתי שזה שטויות והבלים".
הדברים, שכאמור שודרו ברדיו "קול ברמה" למרבה הגיחוך, הופסקו מיד, והשיעור הוחלף במוזיקה עצובה.
מאידך, נחלצו רבנים לעזרת הערוץ, תוך שהם יוצאים חזיתית כנגד הרב שלום כהן ופיו המפיק מרגליות.
ראש ישיבת "כיסא רחמים" הגאון רבי מאיר מאזוז, מרבניה של תנועת ש"ס, תקף בחריפות את הרב שלום כהן ואמר: "מורי ורבותי, רדיו קול ברמה הוא מיוחד. מיוחד - כי אין בו לשון הרע, אין בוא פגיעה ישירה. הוא נקי מערוצים אחרים, לכל אחד יש חשבונות משלו".
הגר"מ הטעים כי "אסור להוציא לעז על רדיו כזה, שאחרי שנים רבות כל החרדים בישראל, גם כאלה שלא שומרים תורה ומצוות נהנים ממנו. כל אלה שיש להם תלונות - אפשר להסביר, אפשר להגיד דבר, אי אפשר ללחוץ על בן-אדם 'תגיד מה שאני אומר לך', אבל לחרוץ משפט על רדיו שרבבות אנשים נהנים ממנו? אסור לעשות את זה".
הרב מאזוז אף התייחס במרומז ל"דרישות" של אנשי ש"ס בשם הגר"ש כהן להקים ועדה רוחנית לתחנה ואמר כי הוא זה שמשמש היועץ הרוחני של "קול ברמה" וכי בכל שאלה מנהלי התחנה באים להיוועץ עמו.
וגם בתוך ש"ס מעמיק הקרע. יו"ר ש"ס לשעבר, ח"כ אלי ישי, שלא מפספס אף הזדמנות לנגח את בכירי ש"ס וההנהגה הרבנית שלה, בחר להביע את דעתו כנגד המאבק ב"קול ברמה" והחליט להתראיין הערב במהדורה המרכזית של התחנה בהגשת משה גלסנר.
גם המקובל הגאון רבי בניהו שמואלי, המתיימר להחליף את מקומו של הרב כדורי, ששימש בהנהגת ש"ס, יצא להגנת הרדיו ואמר: "זה המכשיר שמזכה הכי הרבה את הרבים, הרי מי ייסד אותו? מורינו ורבינו, קול ברמה זה יסודו של מורינו ורבינו, אני הייתי מעורב בזה, אני יודע. מורינו ורבינו עשה את הדבר הזה, הוא כל כך נלחם בשביל 'קול ברמה'".
בהתייחסות מרומזת לדברי הגר"ש כהן אמר המקובל: "אם יש איזה הערות, אפשר להעיר, כל אדם יכול לעשות ביוקרת, זה ביקורת בונה. אבל כללית זה יסודו של מרן, והכל מתנהל לפי מרן, זכות גדולה לעם ישראל".